钦定古今图书集成/理学汇编/文学典/第002卷 > 梁刘勰文心雕龙 > 《附会》
## 钦定古今图书集成/理学汇编/文学典/第002卷 > 梁刘勰文心雕龙 > 《附会》

何谓“附会？”谓总文理，统首尾，定与夺，合涯际，弥纶一
篇，使杂而不越者也。若筑室之须基构，裁衣之待缝
缉矣。夫才量学文，宜正体制，必以情志为神明，事义
为骨髓，辞采为肌肤，宫商为声气，然后品藻元黄，摛
振金玉，献可替否，以裁厥中。斯《缀思》之常数也。凡大
体文章，类多枝派，整派者依源，理枝者循干。是以附
辞会义，务总纲领，驱万涂于同归，贞百虑于一致，使
众理虽繁而无倒置之乖，群言虽多而无棼丝之乱。
扶阳而出条，顺阴而藏迹，首尾周密，表里一体。此附
会之术也。夫画者谨发而易貌，射者仪毫而失墙，锐
精细巧，必疏体统。故宜诎寸以信尺，枉尺以直寻，弃
偏善之巧，学具美之绩，此《命篇》之经略也。夫文变无
方，意见浮杂，约则义孤，博则辞叛，率故多尤，需为事
贼。且才分不同，思绪各异，或制首以通尾，或片接以
寸附。然通制者盖寡，接附者甚众。若统绪失宗，辞味
必乱，义脉不流，则偏枯文体。夫能悬识凑理，然后文
节自会，如胶之粘木，豆之合黄矣。是以四牡异力，而
六辔如琴，驭文之法，有似于此。去留随心，修短在手，
齐其步骤，总辔而已。故善附者异旨如肝胆，拙会者
同音如胡越，改章难于造篇，易字艰于代句，此已然
之验也。昔张汤疑奏而再却，虞松草表而屡谴，并理
事之不明，而辞旨之失调也。及倪宽更草，锺会易字，
而汉武叹奇，晋景称善者，乃理得而事明，心敏而辞
当也。以此而观，则知附会巧拙，相去远哉。若夫绝笔
断章，譬乘舟之振楫，克终底绩，寄在写以远送，若首
唱荣华，而媵句憔悴，则遗势郁湮，馀风不畅，此《周易》
所谓“臀无肤”，其行次且也。惟首尾相援，则附会之体
也。固亦无以加于此矣。赞曰：篇统间关，情数稠叠，原
始要终，疏条布叶，道味相附，悬绪自接，如“乐之和，心
声克协。”